CELEX: 32012D0127(01)
Language: mt
Date: 2012-01-26 00:00:00
Title: Deċiżjoni tal-Kummissjoni tas- 26 ta’ Jannar 2012 dwar l-istabbiliment ta’ Grupp ta’ Esperti dwar il-gvern elettroniku

27.1.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 22/7
            
         DEĊIŻJONI TAL-KUMMISSJONI
   tas-26 ta’ Jannar 2012
   dwar l-istabbiliment ta’ Grupp ta’ Esperti dwar il-gvern elettroniku
   2012/C 22/04
   Il-KUMMISSJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Billi:
   
               (1)
            
            
               Kif kien indikat fil-Komunikazzjoni mill-Kummissjoni intitolata “Il-Pjan ta' Azzjoni Ewropew dwar il-gvern elettroniku 2011-2015” (minn issa ’l quddiem imsejjaħ il-Pjan ta’ Azzjoni dwar il-gvern elettroniku (1)), “L-Istati Membri huma impenjati b'mod sħiħ għall-prijoritajiet politiċi tad-Dikjarazzjoni ta' Malmö” (2). Huma stiednu wkoll lill-Kummissjoni Ewropea biex torganizza governanza konġunta ta' dan il-Pjan ta' Azzjoni billi tippermetti l-parteċipazzjoni attiva mill-Istati Membri fl-implimentazzjoni tiegħu. F’Mejju 2011, il-Konklużjonijiet tal-Kunsill (3) approvaw il-Pjan ta’ Azzjoni dwar il-gvern elettroniku u l-azzjonijiet previsti fih.
            
         
               (2)
            
            
               Huwa għalhekk meħtieġ li l-Kummissjoni tistabbilixxi grupp ta’ esperti magħmul mill-awtoritajiet kompetenti tal-Istati Membri, li huma responsabbli għall-qasam tal-gvern elettroniku, li jkunu definiti l-kompiti u l-istruttura tiegħu.
            
         
               (3)
            
            
               Id-dejta personali għandha tkun ipproċessata skont ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward tal-ipproċessar ta' data (dejta) personali mill-istituzzjonijiet u l-korpi tal-Komunità u dwar il-moviment liberu ta' dak id-data (dejta) (4).
            
         IDDEĊIDIET DAN LI ĠEJ:
   Artikolu 1
   Il-“Grupp ta’ Esperti dwar il-gvern elettroniku”, minn issa ’l quddiem imsejjaħ “il-Grupp dwar il-gvern elettroniku” huwa b'dan stabbillit mill-Kummissjoni.
   Artikolu 2
   Kompiti
   Il-kompiti tal-Grupp għandhom ikunu:
   
               —
            
            
               li jagħti parir lill-Kummissjoni dwar kwistjonijiet strateġiċi tal-gvern elettroniku fil-kuntest tal-Pjan ta’ Azzjoni dwar il-gvern elettroniku, u li jagħti kontribut u jissuġġerixxi l-aġġustamenti meħtieġa għall-prijoritajiet, l-objettivi u l-azzjonijiet fuq il-bażi tal-evalwazzjoni ta’ nofs it-terminu tal-implimentazzjoni tal-Pjan ta’ Azzjoni dwar il-gvern elettroniku;
            
         
               —
            
            
               li jassisti lill-Kummissjoni fid-definizzjoni tal-miri komuni għall-Istati Membri għall-azzjonijiet rilevanti tal-Pjan ta’ Azzjoni;
            
         
               —
            
            
               li joffri forum għal diskussjonijiet strateġiċi u għall-iskambju ta' esperjenzi, li jinvolvi s-servizzi kollha tal-Kummissjoni;
            
         
               —
            
            
               li jiskambja opinjonijiet dwar kwistjonijiet li jirriżultaw minn strateġiji nazzjonali tal-gvern elettroniku, fl-oqsma koperti mill-Pjan ta’ Azzjoni tal-gvern elettroniku, b’rabta mal-ksib tal-għanijiet tiegħu;
            
         
               —
            
            
               li jipprovdi forum li permezz tiegħu l-Istati Membri jgħarrfu lill-Kummissjoni dwar il-progress fl-implimentazzjoni tal-Pjan ta' Azzjoni f'pajjiżhom.
            
         Permezz tal-Kummissjoni, il-“Grupp dwar il-gvern elettroniku” se jikkollabora mal-“Grupp ta’ Livell Għoli għall-Aġenda Diġitali” bil-għan li jiżguraw l-aħjar implimentazzjoni tal-azzjonijiet tal-gvern elettroniku.
   Il-“Grupp dwar il-gvern elettroniku” se jikkollabora u jikkoordina wkoll permezz tal-Kummissjoni mal-Kumitat tal-programm ISA (5).
   Artikolu 3
   Konsultazzjoni
   Il-Kummissjoni tista’ tikkonsulta mal-“Grupp dwar il-gvern elettroniku” dwar kwalunkwe kwistjoni relatata mal-implimentazzjoni tal-Pjan ta' Azzjoni tal-gvern elettroniku.
   Artikolu 4
   Kompożizzjoni – Ħatra
   1.   Il-“Grupp dwar il-gvern elettroniku” għandu jkun magħmul mill-awtoritajiet kompetenti tal-Istati Membri. Kull awtorità tal-Istat Membru għandha taħtar rappreżentant wieħed ta’ livell għoli. Ir-rappreżentanti għandhom ikunu responsabbli għall-istrateġiji nazzjonali dwar il-gvern elettroniku, għandhom ikunu kapaċi jiżguraw il-koordinazzjoni xierqa bejn l-awtoritajiet pubbliċi nazzjonali involuti fid-diversi oqsma koperti mill-Pjan ta’ Azzjoni dwar il-gvern elettroniku. Ir-rappreżentanti tal-Istati Membri jistgħu jkunu akkumpanjati minn kollegi xierqa skont is-suġġett diskuss, bla ħsara għar-regoli applikabbli għar-rimborż tal-ispejjeż tal-laqgħa.
   2.   Il-membri jinħatru għat-tul ta’ żmien tal-Pjan ta’ Azzjoni 2011-2015.
   3.   Jista' jkun hemm dispożizzjoni għall-istess numru ta' membri supplenti bħala membri li għandhom jinħatru. Il-membri supplenti għandhom jinħatru bl-istess kundizzjonijiet bħall-membri; il-membri supplenti għandhom jissostitwixxu l-membri kollha assenti jew indisposti b’mod awtomatiku.
   4.   Il-membri li ma jibqgħux f’qagħda li jikkontribwixxu b’mod effettiv għall-ħidmiet tal-grupp, li jirriżenjaw jew li ma jkunux konformi mal-kundizzjonijiet stipulati fil-paragrafu 3 ta’ dan l-Artikolu, jew l-Artikolu 339 tat-Trattat, jistgħu jiġu sostitwiti għall-kumplament tal-mandat tagħhom.
   5.   L-ismijiet tar-rappreżentanti maħtura għandhom jiġu ppubblikati fir-Reġistru tal-gruppi ta’ esperti tal-Kummissjoni u entitajiet simili oħrajn (“ir-Reġistru”) u fis-sit elettroniku dwar il-gvern elettroniku http://ec.europa.eu/information_society/activities/egovernment/index_en.htm
   Artikolu 5
   Operat
   1.   Il-“Grupp dwar il-gvern elettronikuhu” huwa ppresedut minn rappreżentant tal-Kummissjoni.
   2.   Ir-rappreżentant tal-Kummissjoni jista’ jistieden esperti minn barra l-grupp li jkollhom kompetenza speċifika f’suġġett li jkun fuq l-aġenda biex jieħdu sehem fil-ħidma tal-grupp, fuq bażi ad hoc. Barra minn hekk, ir-rappreżentant tal-Kummissjoni jista’ jagħti l-istatus ta’ osservatur lill-pajjiżi tal-EFTA u taż-ŻEE u lill-pajjiżi li se jissiebħu. F'każ bħal dan, l-awtoritajiet kompetenti ta' dawn il-pajjiżi għandhom jaħtru rappreżentant wieħed ta’ livell għoli.
   3.   Il-membri tal-gruppi esperti u r-rappreżentanti tagħhom, kif ukoll l-esperti u l-osservaturi mistiedna, għandhom jikkonformaw mal-obbligi tas-segretezza professjonali stabbiliti fit-Trattati u fir-regoli ta’ implimentazzjoni tagħhom, kif ukoll mar-regoli tal-Kummissjoni dwar is-siġurtà li għandhom x’jaqsmu mal-protezzjoni tal-informazzjoni kklassifikata tal-UE, li huma mniżżlin fl-Anness għad-Deċiżjoni tal-Kummissjoni 2001/844/KE, KEFA, Euratom (6). Jekk jonqsu milli jirrispettaw dawn l-obbligi, il-Kummissjoni tista’ tieħu l-miżuri xierqa kollha.
   4.   Il-laqgħat tal-“Grupp dwar il-gvern elettroniku” għandhom isiru fil-bini tal-Kummissjoni. Il-Kummissjoni għandha tipprovdi servizzi segretarjali. Uffiċjali oħrajn tal-Kummissjoni li għandhom interess fil-proċedimenti jistgħu jattendu l-laqgħat tal-grupp u s-sottogruppi tiegħu.
   5.   Il-grupp għandu jadotta r-regoli ta’ proċedura tiegħu abbażi tar-regoli standard ta’ proċedura għall-gruppi ta’ esperti (7).
   6.   Il-Kummissjoni għandha tippubblika t-tagħrif rilevanti dwar l-attivitajiet imwettqa mill-grupp billi tinkludih fir-Reġistru jew permezz ta' link mir-Reġistru għal sit elettroniku ddedikat.
   Artikolu 6
   Spejjeż tal-laqgħat
   1.   Il-parteċipanti fl-attivitajiet tal-grupp ma għandhomx jingħataw ħlas għas-servizzi li jipprovdu.
   2.   L-ispejjeż tal-ivvjaġġar u għas-sussistenza li jonfqu l-parteċipanti fl-attivitajiet tal-grupp għandhom jiġu rimborżati mill-Kummissjoni skont id-dispożizzjonijiet fis-seħħ fi ħdan il-Kummissjoni.
   3.   Dawk l-ispejjeż għandhom jiġu rimborżati fil-limiti tal-approprjazzjonijiet disponibbli allokati skont il-proċedura annwali għall-allokazzjoni tar-riżorsi.
   Artikolu 7
   Applikabbiltà
   Din id-Deċiżjoni għandha tapplika sal-31 ta’ Diċembru 2015.
   
      Magħmul fi Brussell, is-26 ta’ Jannar 2012.
      
         
            Għall-Kummissjoni
         
         Neelie KROES
         
            Viċi President
         
      
   
   
      (1)  Ref COM(2010) 743.
   
      (2)  Ir-referenza għad-Dikjarazzjoni ta’ Malmö: http://www.egov2009.se/wp-content/uploads/Ministerial-Declaration-on-eGovernment.pdf
   
      (3)  Il-Konklużjonijiet tal-Kunsill dwar il-Pjan ta’ Azzjoni Ewropew dwar il-gvern elettroniku 2011-2015; It-3093 laqgħa tal-Kunsill tal-Unjoni Ewropea (Trasport, Telekomunikazzjoni u Enerġija) – noti punti dwar it-telekomunikazzjoni biss – Brussell fis-27 ta' Mejju 2011.
   
      (4)  ĠU L 8, 12.1.2001, p. 1.
   
      (5)  ISA: Programm dwar “Soluzzjonijiet ta’ Interoperabbiltà għall-Amministrazzjonijiet Pubbliċi Ewropej”, id-Deċiżjoni Nru 922/2009/KE.
   
      (6)  Id-Deċiżjoni tal-Kummissjoni tad-29 ta’ Novembru 2001 li temenda r-Regoli Interni tal-Proċedura (ĠU L 317, 3.12.2001, p. 1).
   
      (7)  L-Anness IV għal SEC(2010) 1360.